**SPRENDIMAS**

**DĖL PRITARIMO UŽDAROSIOS AKCINĖS BENDROVĖS „ROKIŠKIO AUTOBUSŲ PARKAS“ 2019 METŲ VEIKLOS ATASKAITAI**

2020 m. balandžio 24 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu ir Rokiškio rajono savivaldybės tarybos 2019 m. kovo 29 d. sprendimu Nr. TS-43 ,,Dėl Rokiškio rajono savivaldybės tarybos veiklos reglamento patvirtinimo“ patvirtinto Rokiškio rajono savivaldybės tarybos veiklos reglamento 273 ir 276 punktais, Rokiškio rajono savivaldybės taryba

n u s p r e n d ž i a:

1. Pritarti uždarosios akcinės bendrovės „Rokiškio autobusų parkas“ 2019 metų veiklos ataskaitai (pridedama).

2. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

PRITARTA

Rokiškio rajono savivaldybės tarybos

2020 m. balandžio 24 d. sprendimu Nr. TS-

**UŽDAROSIOS AKCINĖS BENDROVĖS „ROKIŠKIO AUTOBUSŲ PARKAS“ 2019 METŲ VEIKLOS ATASKAITA**

**BENDROVĖS VALDYMAS**

Uždaroji akcinė bendrovė „Rokiškio autobusų parkas“ įsteigta 1991 m. gruodžio 19 d.

Vienintelis bendrovės akcininkas – Rokiškio rajono savivaldybė.

Bendrovės kolegialus valdymo organas – valdyba, susidedanti iš keturių narių, iš kurių du atitinka nepriklausomumo kriterijus:

pirmininkas – Egidijus Žaliauskas (teisės srities kompetencija), Rokiškio miesto seniūnija, kodas 188662734, Respublikos g. 94, Rokiškis, seniūno pavaduotojas;

priklausomi nariai – Valentinas Morkūnas (finansų srities kompetencija), Rokiškio rajono vietos veiklos grupė, kodas 300666756, Respublikos g. 94, Rokiškis, VPS finansininkas;

nepriklausomi nariai – Skirmantas Baitis (transporto srities kompetencija), UAB „Kesko senukai Lithuania“, kodas 234376520, Islandijos pl. 32B, Kaunas, tiekimo grandinės direktorius;

Arūnas Samochinas - (strateginio planavimo srities kompetencija), VšĮ Nacionalinis žiedas, kodas 304295469, Nemuno g.20, Gaižėnėliai, Kauno r., direktorius.

Bendrovės vadovas – direktorius Virginijus Matulka.

Bendrovės įstatinis kapitalas – 484935,20 Eur; įstatinis kapitalas padalytas į 16745 paprastas vardines 28,96 eurų nominalios vertės akcijas. Kapitalas suformuotas visiškai. Bendrovės akcijos yra nematerialios ir visos nuosavybės teise priklauso Rokiškio rajono savivaldybei.

Bendrovės veikla reglamentuota Juridinių asmenų registre 2015 m. balandžio 28 d. įregistruotais ir 2019 m. rugsėjo 19 d. perregistruotais bendrovės įstatais.

**BENDROVĖS VEIKLOS APIBŪDINIMAS**

Bendrovė – tai pelno siekianti įmonė, kurios pagrindinė veikla - keleivių vežimas vietinio (miesto ir priemiestinio), tolimojo reguliaraus susisiekimo autobusų maršrutais, užsakomaisiais reisais ir veikla, susijusi su keleivių vežimu: tai siuntų, bagažo gabenimas, bilietų pardavimas. Veiklos vykdymui bendrovė turi visas reikalingas licencijas ir leidimus. Didžiąją bendrovės teikiamų paslaugų rinką sudaro Rokiškio miesto ir rajono gyventojai. Viešojo transporto paslaugos turi ypatingą socialinę reikšmę gyventojams, kadangi yra sudaroma galimybė nuvykti į darbą, sveikatos, kultūros įstaigas, mokyklas. Nemažai daliai keleivių transporto lengvatų įstatymas suteikia teisę keliauti su 50 arba 80 procentų nuolaida.

Bendrovė aptarnauja: 3 miesto, 24 priemiestinio, 9 tolimojo reguliaraus susisiekimo maršrutus. Keleiviams pervežti naudojami 43 autobusai. Per ataskaitinius metus pervežė 733 tūkst. keleivių. Bendrovės autobusais kasdien vežama apie 900 mokinių. Metinė autobusų rida – 2401 tūkst. km, iš kurių 697 tūkst. km – vietiniuose maršrutuose.

Bendrovėje yra autobusų remontui ir techniniam aptarnavimui reikalinga gamybinė bazė. Bendrovėje atliekama didžioji dalis bendrovei priklausančių autobusų ir kitų transporto priemonių techninio aptarnavimo ir remonto darbų. Autobusai yra darbo priemonės, kuriomis vykdoma pagrindinė bendrovės veikla.

**FINANSINIŲ IR NEFINANSINIŲ VEIKLOS REZULTATŲ ANALIZĖ**

Bendrovės turtą sudaro 365 tūkst. Eur vertės ilgalaikis nematerialusis ir materialusis turtas ir 160 tūkst. Eur vertės trumpalaikis turtas.

Pagrindiniai 2019 m.veiklos rodikliai tūkst. Eur.

|  |  |  |  |  |  |  |  |
| --- | --- | --- | --- | --- | --- | --- | --- |
| Pagrindiniai rodikliai | Veiklos rūšys | | | | | | |
| Keleivių vežimas autobusais | | | | Kita veikla | Dotacija | Iš viso |
| Miesto maršrutais | Priemiesčio  maršrutais | Tolimaisiais maršrutais | Užsakomaisiais reisais |
| **1.Pajamos** | **102,9** | **343,3** | **1089,8** | **23,3** | **63,2** | **104,8** | **1727,3** |
| 1.1. iš keleivių už bilietus | 42,7 | 46,7 | 821,9 |  |  |  | 911,3 |
| 1.2.kompensacija už lengvatinį keleivių vežimą | 25 | 20,4 | 260,4 |  |  |  | 305,8 |
| 1.3.kompensacija už mokinių vežimą | 35,2 | 276,2 | 7,5 |  |  |  | 318,9 |
| 1.4.dotacija (vietinių maršrutų nuostoliams) |  |  |  |  |  | 104,8 | 104,8 |
| 1.5.iš klientų už paslaugas |  |  |  | 23,3 | 63,2 |  | 86,5 |
| **2.Sąnaudos iš viso:** | **106** | **443** | **1190,4** | **16,4** | **33,4** |  | **1789,2** |
| 2.1. darbo užmokestis  iš jų: autobusų vairuotojų | 70,3  48 | 262,3  154,8 | 573,8  307,5 | 9,2  6,4 | 18,3  16 |  | 933,9  532,7 |
| 2.2. ilgalaikio turto nusidėvėjimas | 0,8 | 8,9 | 99,6 | 0,2 | 0,7 |  | 110,2 |
| 2.3.medžiagos, padangos, atsarginės dalys, tepalai | 4,2 | 29,4 | 71,3 | 0,1 | 0,1 |  | 105,1 |
| 2.4.degalai | 26,4 | 105,7 | 323,9 | 5 | 0,2 |  | 461,2 |
| 2.5.elektra, šiluma | 1 | 5,4 | 12,8 | 0,1 | 4,4 |  | 23,7 |
| 2.6.vanduo | 0,1 | 0,5 | 1,3 |  | 0,7 |  | 2,6 |
| 2.7. kitos sąnaudos | 3,2 | 30,8 | 107,7 | 1,8 | 9 |  | 152,5 |
| **3.Veiklos rezultatas** | **-3,1** | **-99,7** | **-100,6** | **6,9** | **29,8** | **104,8** | **-61,9** |

Bendrosios pajamos per ataskaitinį laikotarpį sudarė 1727,3 tūkst. Eur.

Bendrosios pajamos, palyginti su 2018 m., išaugo 1,7 procento ir tai sudaro 29,3 tūkst. Eur.

Iš pagrindinės veiklos - už keleivių važiavimo reguliaraus susisiekimo autobusais bilietus grynaisiais surinkta 911,3 tūkst. Eur, t. y. 53 procentai visų pajamų.

Kompensacijos už parduotus su nuolaida važiavimo vietiniais ir tolimojo reguliaraus susisiekimo maršrutais bilietus ir mokinių vežimą sudarė 624,7 tūkst. Eur be PVM, t. y. 36 procentai visų pajamų.

Už vietiniuose maršrutuose patirtus nuostolius, kuriuos padengia Rokiškio rajono savivaldybė, priskaičiuota dotacijų 104,8 tūkst. Eur, t. y. 6 procentai visų pajamų.

Pajamos iš užsakomųjų reisų sudarė 23 tūkst. Eur, t. y. 1 procentas visų pajamų.

Iš kitos veiklos (smulkių siuntų, bagažo saugojimo, nuomos ir kt.) pajamos sudarė 63 tūkst. Eur pajamų, t.y. - 4 procentai visų pajamų.

Bendrovės paslaugų pardavimo savikaina, veiklos ir netipinės veiklos sąnaudos ataskaitiniais metais sudarė 1789,2 tūkst. Eur.

Bendros sąnaudos, palyginti su 2018 m., sumažėjo 0,7 procento, tai sudaro 12 tūkst. Eur.

Ataskaitiniais metais degalų sąnaudos mažėjo 52 tūkst. Eur dėl keleto priežasčių: 3 centais mažesnės įsigijimo savikainos; mažesnės nuvažiuotos ridos, nes atsisakyta nuostolingų maršrutų ir degalų sunaudojimo sumažėjimo nuo 23,5 iki 22,7 litrų 100 km, nes pradėti eksploatuoti du ekonomiški autobusai įsigyti 2018 m. pabaigoje. Dėl padidėjusios minimalios mėnesinės algos darbo užmokesčio sąnaudos išaugo 28 tūkst. Eur, arba 3 procentais*,* šiek tiek darbo sąnaudas amortizavo priimti sprendimai, dėl pagalbinių darbuotojų skaičiaus sumažinimo. Degalų ir darbo užmokesčio sąnaudos bendrovėje sudaro 78 procentus visų sąnaudų, todėl jų pokyčiai daro didelę įtaką bendrovės rezultatams. 21 tūkst. Eur daugiau priskaičiuota ilgalaikio turto nusidėvėjimo sąnaudų, 6 tūkst. Eur išaugo palūkanų sąnaudos. Autobusų eksploatacinės sąnaudos mažėjo 8 tūkst. Eur.

Bendrovės veiklos rezultatas prieš apmokestinimą - nuostolis 61,9 tūkst. Eur. Nuostolis, palyginti su 2018 m., sumažėjo 41,5 tūkst. Eur.

Keleivių vežimo reguliaraus susisiekimo autobusų maršrutais veikla buvo kaip ir kasmet nuostolinga. Nuostoliai, vežant keleivius tolimojo, miesto ir priemiestinio reguliaraus susisiekimo autobusų maršrutais, sudarė 203 tūkst. Eur. Pelnas gautas iš užsakomųjų reisų, siuntų vežimo, bagažo saugojimo, patalpų nuomos ir kitos vienkartinės veiklos ir sudarė 37 tūkst. Eur. Dotacija nuostolingiems maršrutams dengti – 104,8 tūkst. Eur.

Nuostolis miesto maršrutuose ataskaitiniais metais sudarė 3,1 tūkst. Eur. Maršrutas centras–Kavoliškis darbo dienomis pelningas, nes važiuoja daugiau keleivių, o poilsio dienomis nuostolingas, bendras rezultatas šiame maršrute sudaro 12,6 tūkst. Eur pelno. Pagrindinis miesto maršrutas geležinkelio stotis–Psichiatrijos ligoninė–Miškų urėdija yra nuostolingas. Nuostoliai šiame autobuso maršrute ataskaitiniais metais sudarė 15,6 tūkst. Eur.

Nuolat augantis individualių automobilių ir mažėjantis rajono gyventojų skaičius sąlygoja vis mažėjantį keleivių skaičių priemiesčio maršrutų autobusuose. Taip pat mažėja pavežamų į mokymo įstaigas mokinių skaičius*.* 2019 m. birželio 28 d. Rokiškio rajono savivaldybės tarybos sprendimu TS-158 keleivių vežimo kelių transportu reguliariais reisais vietinio susisiekimo maršrutais patvirtintas 11 ct tarifas, kuris už savikainą yra 27 procentais mažesnis. Šios priežastys lėmė, kad priemiestiniuose maršrutuose surinktos pajamos nepadengė faktiškai patirtų sąnaudų ir nuostoliai šiuose maršrutuose sudarė 100 tūkst. Eur. Nuostolingiausi visuomenei būtini maršrutai, kuriais važiuoja mažas mokinių skaičius tai: Rokiškis-Salos, Rokiškis-Aleksandravėlė, Rokiškis- Alksniai, Rokiškis-Kriaunos, Rokiškis-Augustinava, Rokiškis-Suvainiškis ir kitų maršrutų atskiri reisai.

Nuostoliai patiriami vykdant būtinus visuomenei keleivinio kelių transporto viešųjų paslaugų įsipareigojimus ir pagal 2010 m. liepos 20 d. LR susisiekimo ministro įsakymu Nr.3-457 patvirtintą susidariusių vietiniuose (miesto ir priemiesčio) maršrutuose nuostolių kompensavimo tvarką turi būti kompensuojami iš savivaldybės biudžeto. Ataskaitinių metų pabaigoje nekompensuotų nuostolių suma – 17 tūkst. Eur.

Tokie patys veiksniai sąlygoja keleivių srautus ir tolimojo reguliaraus susisiekimo autobusų maršrutais.Nuostolingiausios Kauno ir Šiaulių kryptys*.* Siekiant sumažinti susidariusius nuostolius tarpmiestyje nuo spalio 1 d. buvo laikinai nutrauktas eismas maršrutu Rokiškis-Šiauliai, suretintas atskiromis savaitės dienomis eismo dažnis maršrutais Rokiškis-Kaunas, Rokiškis-Vilnius. Tolimojo susisiekimo maršrutuose nuostoliai sudaro 100 tūkst. Eur. Surinktos pajamos šiuose maršrutuose visiškai dengia tiesiogines ir 68,5 procento pastoviųjų netiesioginių sąnaudų*.*

Didelis dėmesys buvo skirtas užsakomiesiems reisams. Buvo sudaroma galimybė keleiviams vasarą nuvykti į Jūrmalą, Rygą ir kitas lankytinas vietas. Pelnas iš užsakomųjų reisų sudaro 6,9 tūkst. Eur.

Ataskaitinių metų pabaigoje pirkėjų įsiskolinimas sudaro 44 tūkst. Eur. Pradelstų mokėjimų ir abejotinų skolų nėra.

Bendrovės mokėtinos sumos ir kiti įsipareigojimai 2019 m. gruodžio 31 d. sudaro 292 tūkst. Eur, iš jų: įsipareigojimai bankams už lizingo paslaugas – 119 tūkst. Eur; skolos tiekėjams, įsipareigojimai biudžetui, socialiniam draudimui, darbuotojams ir kitos mokėtinos sumos – 173 tūkst. Eur. Pradelstų įsipareigojimų bendrovė neturi.

Bendrovės mokumas yra jos sugebėjimas turimomis priemonėmis įvykdyti įsipareigojimus. Pagrindiniai finansiniai mokumo rodikliai ir jų pokytis per 3 metus pateiktas lentelėje.

|  |  |  |  |  |
| --- | --- | --- | --- | --- |
| Rodikliai | 2017 m. | 2018 m. | 2019 m. | Blogas rodiklis |
| Apyvartinis kapitalas (tūkst. Eur) | 8,9 | -36,6 | -29,9 | Neigiamas |
| Bendrojo mokumo koeficientas | 1,0 | 0,88 | 0,86 | Žemiau 1,0 |
| Greito mokumo koeficientas | 0,95 | 0,58 | 0,52 | Žemiau 1,0 |
| Bendrasis skolos rodiklis (proc.) | 39,2 | 56,9 | 52,9 | Virš 70 proc. |
| Nuosavo kapitalo ir įstatinio kapitalo santykis | 0,78 | 0,66 | 0,54 | Žemiau 0,5 |

Bendrovės mokumo rodikliai, palyginti su 2018 metais, šiek tiek gerėjo. Apyvartinis kapitalas rodo, kokia suma trumpalaikis turtas viršija trumpalaikius įsipareigojimus. Neigiamas 2018 metų rodiklis šiek tiek sumažėjo. Bendrojo mokumo koeficientas yra trumpalaikio mokumo rodiklis, parodantis kiek trumpalaikis turtas padengia trumpalaikių įsipareigojimų. Greitojo mokumo koeficientas nedaug skiriasi nuo bendrojo, tai rodo, kad bendrovė neturi sukaupusi didelių atsargų kiekių. Bendrasis skolos rodiklis yra ilgalaikio mokumo rodiklis, parodantis, kokia turto dalis įsigyta už skolintas lėšas. Bendrovės finansavimas skolintomis lėšomis ataskaitiniais metais šiek tiek mažėjo.Kapitalo sudėtis atitinka Lietuvos Respublikos akcinių bendrovių įstatymo reikalavimus, tačiau jau yra arti kritinės ribos.

Bendrovė yra riboto pelningumo, kuriai keliamas uždavinys dirbti pelningai, tačiau pagrindiniai bendrovės tikslai yra susiję su visuomenės interesais gauti visuomeninio transporto paslaugas ir turėti būtinas susisiekimo galimybes už priimtiną kainą. Bendrovės pelningumo galimybes riboja ir tai, kad jos pagrindinės veiklos vietinių pervežimų kainas reguliuoja savivaldybės taryba. Ir nors savivaldybė kompensuoja patirtus vietiniuose maršrutuose nuostolius, tačiau praktiškai neprisideda prie bendrovės pelningumo, nes kompensuojant nuostolius atsižvelgiama tik į bendrovės kaštus, neįvertinant rentabilumo, nes sutartyje tai nenumatyta, nors pagal teisės aktus turėtų būti.

Pagrindiniai bendrovės pelningumo rodikliai ir jų pokytis per 3 metus pateiktas lentelėje.

|  |  |  |  |  |
| --- | --- | --- | --- | --- |
| Rodikliai | 2017 m. | 2018 m. | 2019 m. | Bloga reikšmė |
| Bendrasis pelningumas | 26,4 | 23,8 | 26,2 | Iki 15 |
| Grynasis pelningumas | -4,1 | -6,1 | -3,6 | Neigiamas |
| Veiklos išlaidų rodiklis | 31,2 | 30,3 | 30 | Didesnis už bendrąjį |
| Nuosavo kapitalo grąža | -17,1 | -31,9 | -23,6 | Neigiama |
| Turto grąža | -10,3 | -13,8 | -11,2 | Neigiama |

Bendrasis pelningumas 2019 m. šiek tiek padidėjo ir lėmė galutinį pelningumą. Veiklos išlaidų lygis pasiektas mažiausias, tačiau vis dar lenkia bendrąjį pelningumą. Investuotų lėšų efektyvumą geriausiai parodantis rodiklis – nuosavo kapitalo grąža. Bendrovės kapitalo grąža nors išlieka neigiama, tačiau gerėjanti. Turto grąžos rodiklis taip pat yra gerėjantis. Visi rodikliai ataskaitiniais metais turėjo tendenciją gerėti.

**APLINKOS IR PERSONALO KLAUSIMAI**

Bendrovės darbo efektyvumą apsprendžia keleivių srautai. Todėl rajono ekonominė būklė, gyventojų skaičius rajone nulemia bendrovės pajamas. Ypač neigiamai mūsų darbą veikia mažėjantis rajono gyventojų skaičius. Sezoniškumas taip pat turi įtakos mūsų veiklai. Vasarą, mokinių atostogų metu, esame priversti mažinti aptarnaujamų maršrutų skaičių. Nuo to nukenčia atokesnių kaimų gyventojai, nes jų poreikiai tenkinami minimaliai.Neigiamai veikia maršrutinių taksi, mokyklinių autobusų maršrutai, kurie dubliuojasi su maršrutiniais autobusais.

Tolimojo susisiekimo maršrutai driekiasi tais pačiais keliais, kuriuose savo veiklą vykdo ir didžiosios šalies keleivių vežėjų kompanijos – TOKS, KAUTRA, Panevėžio autobusų parkas. Su jais tenka konkuruoti keleivių vežimo srityje. Kadangi jų galimybės versle daug didesnės, nes jų stipresnės techninės bazės ir aptarnauja ekonomiškai naudingesnius maršrutus*.*

Apsirūpinimas degalais, detalėmis, atsiskaitymai su tiekėjais vyksta sklandžiai.

Darbo jėga yra vienas iš pagrindinių veiksnių, apsprendžiančių bendrovės veiklos efektyvumą. Optimizuojant veiklą ir įgyvendinant Rokiškio rajono savivaldybės lūkesčius buvo pertvarkytas autobusų plovimo, valymo ir techninės pagalbos darbų organizavimas ir sumažintas pagalbinio personalo skaičius 3 darbuotojais. 2019 m. pabaigoje bendrovėje dirbo 86 darbuotojai, iš kurių: 8 – vadovai ir specialistai, 9 – techniniai darbuotojai, 50­ – autobusų vairuotojų, 1 – vairuotojas techninei pagalbai, 14 – remonto darbininkų, 4 – pagalbinio personalo darbuotojai.

Bendrovės vidutinis mėnesinis darbo užmokestis (bruto) sudaro 912 Eur, o autobusų vairuotojų – 933 Eur. Vidutinis darbo užmokestis, palyginti su 2018 m., pakilo 47 Eur, arba 5,4 procento.

**SVARBIAUSI ĮVYKIAI BENDROVĖJE**

Bendrovė ataskaitiniais metais įsigijo ilgalaikio materialiojo turto, kurio įsigijimo savikaina – 3,9 tūkst. Eur:

* diagnostinė įranga MB, Setra autobusams;
* skalbimo mašina;
* pneumatinis veržliasukis.

27 vietinio susisiekimo autobusuose įrengta GPS įranga.

2019 m. sausio mėnesį pasirašyta nauja kolektyvinė sutatis su bendrovės darbininkų sąjunga, parengta ir patvirtinta darbo apmokėjimo sistema.

2019 m balandžio mėnesį buvo baigtas atlikti Rokiškio rajono svivaldybės kontrolės ir audito tarnybos UAB „Rokiškio autobusų parkas“ veiklos efektyvumo auditas ir pateikta veiklos audito ataskaita.

2019 m. balandžio mėnesį buvo parengtas ir patvirtintas UAB „Rokiškio autobusų parkas“ 2019-2023 metų strateginis planas.

Bendrovė, atsižvelgdama į atlikto veiklos audito rekomendacijas kreipėsi į Rokiškio rajono savivaldybę dėl 258798 Eur nekompensuotų nuostolių, patirtų vykdant keleivinio kelių transporto viešųjų paslaugų įsipareigojimus 2003-2007 metais grąžinimo bendrovei. Šias lėšas bendrovė, atsižvelgdama į esamą autobusų techninę būklę ir keleivių srautus maršrutuose numato panaudoti įsigyjant autobusus, kuriuose įrengtos 20–24 sėdimos vietos keleiviams.

**BENDROVĖS VEIKLOS PLANAI IR PROGNOZĖS**

Pagrindiniai bendrovės veiklos planai siejami su teikiamų paslaugų tinklo išlaikymu ir paslaugų kokybės gerinimu. Sėkmingą veiklą lemia pajamų ir sąnaudų santykis. Pajamų didinimo viena iš priemonių yra keleivių bilietų kainų didinimas. Tačiau didėjanti kaina daro įtaką keleivių skaičiaus mažėjimui, todėl net esant reikšmingam sąnaudų didėjimui negalima bilietų kainų padidinti tiek, kiek padidėja sąnaudos*.* Būtina peržiūrėti maršrutinių taksi, mokyklinių autobusų maršrutus, kad jie nedubliuotų ir nekonkuruotų su maršrutiniais autobusais.

Bendrovė veiklą vykdo atsižvelgdama į patvirtintą 2019–2023 m. strateginį veiklos planą.

Šiuo metu pagrindinis tikslas užtikrinti mokinių pavežimą į mokyklas ir, esant sudėtingai ekonominei situacijai, išsilaikyti tolimojo susisiekimo autobusų maršrutų rinkoje. Bus nuolat peržiūrimi autobusų maršrutų atskiri reisai, nuolat siekiama racionaliai naudoti darbo ir materialinius resursus. Mokinių vasaros atostogų metu bus sumažintas vietinio susisiekimo maršrutų reisų skaičius, važiuojant ne visomis savaitės dienomis. Tačiau reisų skaičiaus mažinimas turi ir neigiamas pasekmes: pastoviosios ir administracinės sąnaudos pasiskirsto likusiems maršrutams, didindamos jų nuostolius, o keleiviai visiškai atsisako autobusų paslaugų, jei jie važiuoja kartą ar du kartus per savaitę.

Keleivių vežimo reguliariais tolimojo susisiekimo maršrutais bei užsakomaisiais reisais veikla bus organizuojama atsižvelgiant į situaciją rinkoje, kuri nuolat stebima ir analizuojama.

Analizuojant bendrovės rodiklius ir situaciją rinkoje artimiausiu metu bendrovės darbo apimtys turėtų išlikti panašios. Tačiau sėkmingą bendrovės veiklą gali sutrikdyti šie faktoriai:

- pasenę ir susidėvėję autobusai, nes parkas visą laiką buvo atnaujinamas pagal finansines galimybes, perkant naudotus autobusus, ir šiuo metu beveik visi yra virš 15 metų;

- minimalios algos didinimas;

- degalų kainos.

Bendrovė nuolat siekia pagrindinio tikslo – užtikrinti pelningą veiklą, bet dėl visuomenei būtinos paslaugos teikimo negali atsisakyti visų nuostolingų maršrutų. Viešasis transportas nėra pelningas verslas nė vienoje civilizuotoje pasaulio šalyje. Beveik visose pasaulio šalyse viešasis transportas yra remiamas bei skirtingais būdais dotuojamas valstybės ar savivaldybės. Jo tarifai negali būti tokio dydžio, kad užtikrintų pelningą vežėjų darbą. Keleivių vežimas viešuoju transportu nėra verslas, tai – socialinė funkcija, užtikrinanti gyventojų mobilumą, padedanti spręsti eismo saugumo, ekologines bei gausybę kitų problemų. Tikimės Rokiškio rajono savivaldybės tinkamo požiūrio į rajono viešojo transporto vystymą ir finansinės paramos bendrovės užsibrėžtiems tikslams įgyvendinti.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Rokiškio rajono savivaldybės tarybai

**SPRENDIMO PROJEKTO ,,DĖL PRITARIMO UŽDAROSIOS AKCINĖS BENDROVĖS „ROKIŠKIO AUTOBUSŲ PARKAS“ 2019 METŲ VEIKLOS ATASKAITAI“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Kaip yra numatyta Lietuvos Respublikos vietos savivaldos įstatyme ir Rokiškio rajono savivaldybės tarybos veiklos reglamente, teikiama tarybai pritarti bendrovės veiklos ataskaita.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas ir Rokiškio rajono savivaldybės tarybos veiklos reglamentas.

**Sprendimo projekto esmė.**

Lietuvos Respublikos vietos savivaldos įstatymo 16 straipsnio 2 dalies 19 punkte, Rokiškio rajono savivaldybės tarybos 2019 m. kovo 29 d. sprendimu Nr. TS-43 patvirtintame Rokiškio rajono savivaldybės tarybos veiklos reglamente numatyta, kad savivaldybės taryba išklauso savivaldybės kontroliuojamų įmonių vadovų ataskaitas, vadovų atsakymus į tarybos narių paklausimus ir priima sprendimus dėl šių ataskaitų. Dėl to teikiama tarybai UAB ,,Rokiškio autobusų parkas“, kurioje visos akcijos priklauso Rokiškio rajono savivaldybei, 2019 metų veiklos ataskaita. Ataskaitoje pateikti duomenys apie bendrovę, darbuotojus, jų darbo apmokėjimą, turtą, bendrovės ūkinę veiklą, finansinius rodiklius, bendrovės veiklos planai.

**Galimos pasekmės, priėmus siūlomą tarybos sprendimo projektą:**

**teigiamos** – bus laikomasi teisės aktuose nustatytų nuostatų;

**neigiamos** – nebus.

**Sprendimo nauda Rokiškio rajono gyventojams.**

Direktoriaus ataskaita yra vieša, ir Rokiškio rajono savivaldybės gyventojai gali išsamiai susipažinti su bendrovės veikla, teikiamomis paslaugomis, gali teikti pasiūlymus, pageidavimus.

**Finansavimo šaltiniai ir lėšų poreikis**.

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė